Helseminister Bent Høie kommer til Alta 11. desember når Klinikk Alta har offisiell åpning og vil bli møtt av krav om likeverdige helsetjenester av et samlet politisk miljø. Ordførerne Monica Nielsen og Rune Rafaelsen er oppgitt – og ber sentrale myndigheter ta tak i saken.
Alta-ordføreren håper å få møte helseministeren som har det politiske ansvaret. – Det er alarmerende tall for beredskapen i november, påpeker Nielsen og viser til beredskapsrapporter hun har fått kjennskap til. De viser alvorlige beredskapbrudd for første halvdel av november. – Alta skal ha operativt et døgnfly og et dagfly for å sikre sikkerheten for innbyggerne. De sjokkerende tallene og viser at døgnflyet har opp mot 50 timer avvik og dagflyet opp mot 30. Utfordringene for Kirkenes er også alvorlig med avvik på over 40 timer på flyet stasjonert i Kirkenes.
Ordfører Rune Rafaelsen i Sør-Varanger sier til Altaposten at beredskapssvikten i Finnmark, og ikke minst i Øst-Finnmark, nå er så alvorlig at den setter liv og helse i fare. – Jeg er ikke opptatt av operatørnavnet, om det er Babcock eller Lufttransport. Det vi forlanger er en luftambulanse som er i beredskap og kan utføre oppdrag når behovet er der. Det som nå skjer er fullstendig uakseptabelt, og snart må noen ta ansvaret for det som utspiller seg, eller mer nøyaktig, den beredskapen som ikke leveres, sier Rafaelsen. I tillegg til full beredskap på fly forlanger Rafaelsen et legehelikopter stasjonert i Kirkenes - ikke bare midlertidig, men permanent. Det er et krav han ikke første og fremst fremmer for beboerne i egen kommune, men for å kunne gi en minimums beredskap for resten av Øst-Finnmark.
Alta-ordfører Monica Nielsen er ikke mindre bekymret eller frustrert. – At Finnmark snart fem måneder etter operatørbytte ikke har forutsigbarhet og trygghet i tjenesten er ikke bare alvorlig. Det vitner om en nedprioritering av vår sikkerhet. Lovnader på lovnader holder saken varm på at det skal leveres. Faktum er at vi snart fem måneder etter at alt skulle gå tilnærmet problemfritt, står vi uten en tjeneste innbyggerne har krav på. Det skaper utrygghet og uforutsigbarhet, sier Alta-ordføreren og legger til: – Jeg trur vi alle vet at svaret er nei på om dette hadde blitt godtatt andre steder enn i nord. Vi har krav på et likeverdig helsetilbud og det er regjeringens ansvar å levere.
– Nei, ikke foreløpig. Jeg sendte 5. november en henvendelse og ba om møte med Høie i forbindelse med helseministerens Alta-besøk. I henvendelsen tar jeg opp sammenslåingsprosessen av Finnmarksykehuset og UNN, samt vedtak gjort på høyeste nivå om vesentlig styrking av helsetilbudet i Alta ut over det som var planlagt i Klinikk Alta Jeg har også informerte om at dette ville være et tverrpolitisk møte der alle gruppelederne i kommunestyret ville bli inviteres med.
– Ja. I vedtak som ble gjort for Klinikk Alta, inngår at flere skal gis mulighet å føde i Alta. Dette er det ikke levert på, utviklingen går i feil retning, færre fødsler og mer transport av fødende. Her må det iverksettes tiltak, og den vesentlige styrkingen som er vedtatt i Jeløya-erklæringen og gjentatt i Granavolden-erklæringen styrker vår sak, sier Nielsen, som også vil presentere mulighetsstudien for akuttilbud og fødeavdeling i Alta.